पाएं अपने शहर की ताज़ा ख़बरें और फ्री ई-पेपरडाउनलोड करें
राज्य पर कोरोना का कहर जारी है, लेकिन लोग अपनी आदतों से बाज आते नहीं दिख रहे हैं। कोरोना की चेन तोड़ने के लिए लागू लॉकडाउन की भी कई जगह धज्जियां उड़ती दिख रही है। सुबह 7 बजे से 11 बजे तक सब्जी, फल और जरूरी सामान की खरीदारी के लिए छूट दी गई है। दूसरे दिन गुरुवार को जब भास्कर टीम ने राजधानी की मंडियों का हाल देखा तो डराने वाले थे। वहां सारे नियम ताक पर रख दिए गए थे।
गुलजारबाग स्टेशन के पास दादार मंडी है। सुबह 10:30 बजे ही टीम यहां पहुंची थी। मंडी का हाल बुरा था। लोगों की काफी भीड़ थी। भीड़ में ही फल और सब्जी खरीदने की होड़ लगी थी। सबसे अधिक आश्चर्य दुकानदारों को देखकर हुआ, जो अपनी दुकान पर ग्राहकों की भीड़ को जुटने दे रहे थे। आपस में उन्हें दूरी बनाने को कह भी नहीं रहे थे। कई दुकानदार ऐसे दिखे, जिन्होंने मास्क पहना ही नहीं था। कई ऐसे दुकानदार दिखे, जिन्होंने अपने मास्क को मुंह और नाक के ऊपर लगाने की जगह दाढ़ी के नीचे लटका रखा था।
गंभीरता से नहीं लगाते मास्क
मंडी में ही एक युवक तरबूज बेच रहा था। युवक बगैर मास्क के था। जब भास्कर टीम ने कैमरे के सामने सवाल पूछा तब उसने पॉकेट से मास्क निकाला और पहना। इसी दुकान के पीछे में कपड़े की एक दुकान खुली हुई थी। कपड़ा दुकानदार अपनी दुकान के बाहर बैठा था, पर उसका मास्क नाक ही नहीं मुंह के नीचे था।
नहीं दिखी दो गज की दूरी
इसके बाद भास्कर की टीम कुछ दूरी पर ही स्थित गुलजारबाग हाट पहुंची। यहां 11 बजने के बाद भी दुकानें खुली हुई थीं। प्रशासन या पुलिस की टीम उस वक्त तक दुकानों को बन्द कराने नहीं पहुंची थी। सब्जी खरीदने वाले कई ग्राहक भी बगैर मास्क के भीड़भाड़ में मौजूद थे। इनमें से किसी को भी कोरोना से संक्रमित होने का कोई डर नहीं था। जब इन लोगों से सवाल पूछा गया तो सीधे चुप्पी साध ली। हाट के अंदर में भी सोशल डिस्टेंसिंग का पालन नहीं हो रहा था।
पुलिस की जिप्सी देख बंद करने लगे दुकानें
जब भास्कर टीम मीना बाजार की तरफ बढ़ी तब उस दरम्यान आलमगंज थाना की पुलिस की जिप्सी दिखी, जो सायरन बजाती हुई जा रही थी। सायरन की आवाज सुनते ही तेजी से दुकानदार अपनी दुकानें बंद करने लगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn